Гулъытэ хуащI
Хэку зауэшхуэм хэтахэу «Iуащхьэмахуэ лъапэ» пансионатым зыщызыгъэпсэхухэм ТекIуэныгъэ Иным и махуэмкIэ ехъуэхъуащ.
Фигу къэдгъэкIыжын-щи, зыгъэпсэхупIэр нэгъабэ къызэIуахауэ щытащ. Мыбы Хэку зауэшхуэм хэтахэмрэ ныкъуэдыкъуэ хэхъухьахэмрэ я узыншагъэм щыкIэлъоплъ. ТекIуэныгъэр къытхуэзыхьахэм папщIэ махуэку кIуам абы гуфIэгъуэ Iэнэ щагъэуващ, концерт щатащ.
— ТекIуэныгъэ Иным и махуэм иредгъэхьэлIэри фи деж дыкъэкIуащ, мы гуфIэгъуэр ди гъащIэм къызэрыхэфхьам папщIэ фIыщIэ ин фхуэтщIын, дынывэхъуэхъун мурадыр диIэу. Ди гуапэщ мы щIыпIэм екIуу зыщывгъэпсэхуну, жьы къабзэкIэ фыщыбэуэну, къаруущIэхэр щызэвгъэгъуэту фи унагъуэхэм фекIуэлIэжыну, — къыхигъэщащ нэхъыжьыфIхэм защыхуигъазэм КъБР-м и Iэтащхьэм и Администрацэм и УнафэщI Къуэдзокъуэ Мухьэмэд.
— Зауэми лэжьыгъэ IэнатIэми щызефхьа лIыгъэр гъунэншэщ — а тIур зэпэщIэпх хъунукъым. ТекIуэныгъэм и лъабжьэр зауэ IэнатIэхэм я мызакъуэу, губгъуэхэми, къалэхэм я лъэщапIэхэми щагъэтIылъащ, — апхуэдэ псалъэхэмкIэ тхьэмадэхэм захуигъэзащ КъБР-м и Правительствэм и УнафэщIым и япэ къуэдзэ Дадэ МуIэед. — Ди къэралым зы унагъуи ису къыщIэкIынкъым а зауэшхуэм и нэщIэбжьэ зылъэмыIэса. «Полк уахътыншэ» Iуэхум хэтхэм я бжыгъэми илъэс къэс хохъуэ. Ар и щыхьэтщ ди адэшхуэхэм, абыхэм я адэжхэм зэрахьа лIыхъужьыгъэр зэрытщымыгъупщэм.
ГуфIэгъуэ Iэнэм ветеран 15 пэрысащ, Социалист Лэжьыгъэм и ЛIыхъужь Муллаев Шарафутдинрэ «Лэжьыгъэм и ЩIыхь» орденым и нагъыщищри зыхуагъэфэща Амщокъуэ ХьэкIулинэрэ яхэту.
И ныбжьыр илъэс 93-рэ зэрырикъур мэлыжьыхьым и 20-м зыгъэлъэпIа полковник Марченкэ Сергей Iуащхьэмахуэ лъапэ хуабжьу игу ирихьащ: «Къырхэр, мэзхэр, абыхэм я щIыбагъ дэт, уэскIэ щIэгъэна къуршыщхьэхэр гукъинэжщ! Мыр хуабжьу щIыпIэ дахэщ, къыдихьэлIа цIыхухэри гуапэу къытIущIащ. ЗыгъэпсэхупIэм нобэ хуэдэ махуэшхуэхэр щыбгъэлъэпIэныр щIэщыгъуэщ икIи нэгузыужьщ».
Зауэ илъэсхэм Муллаев Шарафутдин иджыри щIалэ цIыкIуу ирихьэлIат. ИужькIэ, зэхэкъутахэр щызэфIагъэувэжым, нэхъыжьхэм я гъусэу лэжьащ, балигъхэм закъыкIэримыгъэхуу гугъу зригъэхьащ. ЗэIущIэр зэрырагъэкIуэкIа щIыкIэр абыи игу ирихьащ: «Ветеранхэм апхуэдизу гулъытэшхуэ къызэрытхуащIам икъукIэ сыщогуфIыкI. Зауэм хэтахэм ящыщу къэнэжар мащIэ дыдэщ. Абы къыхэкIыу мыхьэнэшхуэ иIэщ абыхэм зэрахьа лIыгъэм пщIэ хуэтщIыным. Къэралым и Президентми республикэм и унафэщIхэми фIыщIэ ин яхузощI я нэIэ къызэрыттрагъэтым, пщIэ лей къызэрытхуа-щIым папщIэ. Пансионатым къегъэщIылIа щIыпIэр дахащэщ — сэ абы фIы дыдэу сыщыгъуазэщ, мы Iэгъуэблагъэм лъагъуэу иIэ псоми сыщыцIыкIум лъапцIэу къыщызжыхьащ».
Венэ дэту ТекIуэныгъэм и махуэм IущIа Дол Ахъмэт иджыри къэс ещIэж я лъахэм къизышэжа «лъагъуэр» кIыхьыщэу къыщыхъуауэ зэрыщытар — накъыгъэм и 15-м гъуэгу къытехьэжами, шыщхьэуIум и 28-рат ди къэралым и щIыналъэм къыщихьэжар.
ЗэIущIэм и кIэухым, ар къызэзыгъэпэщахэм ветеранхэр елъэIуащ Къэбэрдей-Балъкъэрым и цIыхухэм езыхэм я цIэкIэ ехъуэхъужыну, мамырыгъэ я зэхуаку дэлъу псэуну, насыпрэ узыншагъэрэ илъэс куэдкIэ яIэну зэрагуапэри къыхагъэщащ.
КЪУМАХУЭ Аслъэн.
Сурэтыр Холлаевэ Марзият трихащ.
